Umthethwandaba WeHigh Court Uthi Uzahluza Isicelo Sokubamba Ngamandla IZEC Ukuthi Iphumise Impumela Ukhetho
Lesi sicelo sikhwezwe kulu mthethwandaba libandla leMDC elikhokhelwa NguMnu Morgan Tsvangirai
Umthethwandaba waphezulu owe High Court lamhla wethule isinqumo esithi uyenelisa ukuhluza udaba olukhwezwe yiMDC lokuthi a impumela yokhetho lokudinga umongameli welizwe ivezwe ngokuphangisa. Umahluli wedale le High Court ohloniphekayo u Justice Tendai Uchena wethule lesi sinqumo eHarare lamhlanje kulandela isicelo sebandla eliphikisayo kuleli ele MDC esokuthi impumela yokhetho lokudinga umongameli welizwe ivezwe ngokuphangisa ngoba uzulu eimelele. Lokhu kulandela ukuphikisana lenyathelo elinje le Commission yokhetho eye Zimbabwe Electoral Commssion ZEC isithi idale le High Court alilawo amandla okuthonisisa kudaba olunje oluhambelana lezokhetho. Idale lithe lilawo amandla njalo lisenelisa ukwethula isinqumo kudaba olunje. Amagwetha amela i ZEC ekhokhelwa nguMnumzana George Chikumbirike ahle abeka kudale isicelo sokuba lihlolisise ukuba isicelo esinje se MDC kumele sibe ngesizenwa ngesiphangiphangi na kumbe silandele indlela elandelwa ngayo ngezinye zonke indatshana ezibuya phambi kwedale. U Justice Tendai Uchena uthe uzethula isinqumo kulolodaba kusasa ekuseni kutshaya ihola le tshumi. Ekhuluma lalumsakazo igcwetha elimela i MDC uMnumzana Alec Muchadehama uthe bazabuyela kulelodale kusasa ethi njalo sebekhuthaze abe ZEC ukuba ukubala kakutsha kwempumela yokhetho lukamongameli welizwe kungaba yikwephula umthetho wokhetho kuleli ethi sebebaqwayise ukuba bebazise ilanga lanamhlanje lingakedluli ukuba bazaqubekela phambili befuna ukubala lawo ma voti kakutsha ngoba bengabamangalela kumithethwandaba. Ilinye igcwetha uMnumzana Daniel Mbidzo uthe ukulandela indlela enjwayelekileyo ukuvela kudale kuyinto engathatha inyanga eziyisithupha kumbe ukwedlula. Ibandla le MDC lithi lifuna impumela yokhetho lokudinga umongameli welizwe olwenziwe mhla ka 29 March 2008 ivezwe ngokuphangisa ngoba kungela mbangela yokuthi i Commission yokhetho eye ZEC iyale laleyo mpumela okungelasizato. I ZEC yona ithi lokhe isalungisisa imbali yokhetho abalayo ngakwelinye icele ibandla elibusayo ele ZANU PF lisithi lifuna ukuba leyo mpumela ibalwe kakutsha njengoba kulokuphambaniseka okuthize elikubonayo.